Document ID: /roh_data/filtered/fineweb-2-filterrobots_roh.jsonl.gz/8911

Glogn 19, p 40ss (Detgas e praulas propi da Medel)
Ina dellas davosas strias dalla Cadi ei stada da Matergia. Ei era ina stoda ed ina fina, che scheva nuota pigliar. Il magistrat ha vuliu far fermar ella, mo quei era pli spert detg che fatg, pertgei quel che peglia ina stria sto tener ferm la gebezza tochen ch’ ella fa treis turnighels ell’ aria. Mo la stria da Matergia, pli veglia e pli mala, mava mai permiez il vitg Mustér ora, sco la via menava, mobein tschuncanava adina quella sper la casa Capeder, sut quella dils Berthers ora. Siu cumpar ei lu in di seschaus giu cul magistrat da metter a mauns la schania al salter grond da cumin, cun vegnir cun ella per miez il vitg si e sper la casa dil landrechter ora. Cur che la stria ei vegnida l’autra ga a Mustér, ha el detg a sia cumar: »Bien di cumar, co va ei?» La stria da Matergia rispunda: «Ei va adina cun l’honur, cun lezza mondel e cun lezza tuornel en ed ord Mustér.» Il cumpar fa lu sissu, ch’ella duessi cumpignar el, els hagien gie da tschintschar da bia ensemen. La stoda veglia ei stada cuntenta dad ir cul cumpar ed ha buc astgau tschuncanar il stardun, per buca far suspects a siu cumpogn. Arrivai avon la casa dil landrechter, il salter peglia ella e tegn ferm, era duront ch’ ella fa ils treis turnighels. Uss era la stria piarsa ed ha stuiu seschar menar, nua ch’il salter ha vuliu. Il magistrat ha lu fatg barschar ella sin in caset-lenn, buca lunsch naven dalla casa dil landrechter.